Document ID: 32011R0575

ΚΑΝΟΝΙΣΜΌΣ (ΕΕ) αριθ. 575/2011 ΤΗΣ ΕΠΙΤΡΟΠΉΣ
της 16ης Ιουνίου 2011
για τον κατάλογο πρώτων υλών ζωοτροφών
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 767/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη διάθεση στην αγορά και τη χρήση ζωοτροφών, την τροποποίηση του κανονισμού (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, και την κατάργηση των οδηγιών 79/373/ΕΟΚ του Συμβουλίου, 80/511/ΕΟΚ της Επιτροπής, 82/471/ΕΟΚ του Συμβουλίου, 83/228/ΕΟΚ του Συμβουλίου, 93/74/ΕΟΚ του Συμβουλίου, 93/113/ΕΚ του Συμβουλίου, 96/25/ΕΚ του Συμβουλίου, και της απόφασης 2004/217/ΕΚ της Επιτροπής (1), και ιδίως το άρθρο 26 παράγραφοι 2 και 3,
Εκτιμώντας τα ακόλουθα:
(1)
Με τον κανονισμό (ΕΕ) αριθ. 242/2010 της Επιτροπής, της 19ης Μαρτίου 2010, για την κατάρτιση του καταλόγου πρώτων υλών ζωοτροφών (2) θεσπίστηκε η πρώτη έκδοση του καταλόγου πρώτων υλών ζωοτροφών. Περιλαμβάνει τον κατάλογο των πρώτων υλών ζωοτροφών που αναφέρονται ήδη στο μέρος Β του παραρτήματος της οδηγίας 96/25/ΕΚ και στις στήλες 2, 3 και 4 του παραρτήματος της οδηγίας 82/471/ΕΟΚ, καθώς και ένα γλωσσάριο που αποτελεί το σημείο IV του μέρους Α του παραρτήματος της οδηγίας 96/25/ΕΚ.
(2)
Οι αρμόδιοι εκπρόσωποι του ευρωπαϊκού τομέα επιχειρήσεων ζωοτροφών, κατόπιν διαβούλευσης με άλλα ενδιαφερόμενα μέρη, σε συνεργασία με τις αρμόδιες εθνικές αρχές και λαμβάνοντας υπόψη τη σχετική πείρα από γνωμοδοτήσεις της Ευρωπαϊκής Αρχής για την Ασφάλεια των Τροφίμων και τις εξελίξεις των επιστημονικών ή τεχνολογικών γνώσεων, εξέδωσαν τροποποιήσεις του κανονισμού (ΕΕ) αριθ. 242/2010. Αυτές οι τροποποιήσεις αφορούν νέες καταχωρίσεις και βελτιώσεις των υπαρχουσών καταχωρίσεων.
(3)
Η Επιτροπή αξιολόγησε τις υποβληθείσες τροποποιήσεις, επαλήθευσε την εφαρμογή της διαδικασίας και την πλήρωση των όρων που προβλέπονται στο άρθρο 26 του κανονισμού (ΕΚ) αριθ. 767/2009 και συμφώνησε με τις τροποποιήσεις, όπως αυτές αναθεωρήθηκαν κατά την αξιολόγηση.
(4)
Λόγω του μεγάλου αριθμού των τροποποιήσεων του κανονισμού (ΕΚ) αριθ. 242/2010, κρίνεται σκόπιμη, για λόγους συνοχής, σαφήνειας και απλοποίησης, η κατάργηση και αντικατάσταση του εν λόγω κανονισμού.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνωμοδότηση της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Θεσπίζεται ο κατάλογος πρώτων υλών ζωοτροφών που προβλέπεται στο άρθρο 24 του κανονισμού (ΕΚ) αριθ. 767/2009, όπως ορίζεται στο παράρτημα του παρόντος κανονισμού.
Άρθρο 2
Ο κανονισμός (ΕΕ) αριθ. 242/2010 καταργείται.
Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό.
Άρθρο 3
Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Ιουνίου 2011.

Labels: 12
3
17
6